Hortobágy Község Önkormányzatának
10. sz. napirend

Polgármesterétől
ELŐTERJESZTÉS
(a képviselő-testület 2026. május 26-i rendes, nyilvános ülésére)
Tárgy: Döntés Magyar Állam tulajdonában lévő 115/4 helyrajzi számú ingatlan önkormányzati tulajdonba kerüléséről
Tisztelt Képviselő-testület!
A Képviselő-testület 59/2020. (VII.14.) Hö. határozatában az 1/1 Hortobágy Község Önkormányzatának tulajdonában lévő,  hortobágyi 115/4 hrsz. alatt felvett, kivett, beépítetlen terület megnevezésű, 3 ha 2177 m2 nagyságú ingatlan megvásárlására vonatkozóan a Magyar Állam nevében eljáró MNV Zrt. által MNV/01/24234-6/2020. iktatószámú levélben foglalt 33.600.000,-Ft+ÁFA, azaz harminchárommillió-hatszázezer forint +ÁFA összegű indikatív árajánlatot elfogadta.
A határozat alapján megtörtént az adásvétel, aminek célja a 1239/2019. (IV.30.) Korm. határozatban foglalt, a Magyar Állam által finanszírozott a Hortobágyi Deportáltak Emlékhelye beruházás megvalósítása volt.
A projekt előkészítése elindult, de a megvalósítást a Kormány 1389/2023. (IX.5.) számú határozatában visszavonta.
Fentiekre tekintettel a Magyar Nemzeti Vagyonkezelő Zrt., mint a tulajdonosi jog gyakorlója megkereste önkormányzatunkat azzal, hogy az ingatlant értékesíteni kívánják és önkormányzatunk részére a 2007. évi CVI. törvény (Vtv.) 35 §. (2) bekezdésének h) pontja szerint versenyeztetés mellőzésével értékesíthető.
Az állami ingatlanvagyont a 254/2007. (X.4.) Kormányrendelet (Vhr.) 48. § (1) bekezdése szerint, szakértő által készített érvényes vagyonértékelés alapján, legalább a becsült forgalmi értéken lehet elidegeníteni.

A felajánlott hortobágyi 115/4 hrsz-ú ingatlan kapcsán Hortobágy Község Önkormányzatának vásárlási szándékáról kell dönteni.

Az ingatlan az alábbi térképeken látható:

A terület Hortobágy Község helyi építési szabályzatáról és szabályozási tervéről szóló Hortobágy Község Önkormányzata Képviselő-testületének 26/2021. (XII. 17.) önkormányzati rendelete (HÉSz) szerint a terület (KEp).
Részlet a HÉSz-ből:

47. Különleges emlékpark terület (KEp)

78. § (1) A hortobágyi deportáltak emlékhelyének létesítését szolgáló, szabályzatban meghatározott, és a Szabályozási Tervben is jelölt KEp jelű építési övezet a különleges beépítésre szánt emlékpark területe.

(2) A KEp építési övezet területén elhelyezhető az (1) bekezdésnek megfelelő, valamennyi, az emlékhely működtetéséhez szükséges rendeltetések céljára szolgáló építmény és azok működéséhez szükséges kiszolgáló, kiegészítő rendeltetések céljára szolgáló építmények, különösen

a) az emlékhely működtetését biztosító fő funkciók

aa) bemutató-, kiállító-, látogatóközpont

ab) múzeum,

ac) kilátó, őrtorony jellegű építmény

ad) emlékkert valamennyi külső látogatási elem együttesével

b) az emlékhely működtetését biztosító kiszolgáló funkciók

ba) iroda, recepció

bb) fenntartási épület, raktár, öltöző, pihenő

bc) elektromos töltőállomás,

bd) beléptető épület, porta épület

be) mosdók és büfék, kávézó, ajándékbolt,

c) az emlékhely fentarthatóságát szolgáló opcionális funkciók

ca) étterem

cb) konferenciaközpont

(3) A KEp építési övezet területén valamennyi, a terület rendeltetésszerű használatához szükséges melléképítmény elhelyezhető.

(4) A KEp építési övezet területén lakóépület nem építhető.

(5) A KEp építési övezetben

a) a beépítettség megengedett legnagyobb mértéke 40 %,

b) a megengedett legnagyobb épületmagasság

ba) 8,0 méter

bb) kilátó, őrtorony, emlékoszlop esetében 16 méter

c) beépítési mód szabadon álló,

d) a kialakítandó legkisebb telekterület mérte 5000 m2, ahol a minimális telekszélesség 50 m,

e) az építési övezetre vonatkozó közművesítettség foka teljes

f) a legkisebb zöldfelület mérete 40%

g) kilátó, őrtorony vagy hasonló jellegű építmény lakóterület határától mérten 100 méteren belül nem helyezhető el.

A 115/4 hrsz-ú ingatlan nagysága és elhelyezkedése indokolja, hogy a terület egy HÉSz módosítással lakóövezetbe kerüljön átsorolásra. Előnyére válik ennek a résznek, hogy a keleti oldalán kb. 40 m széles útcsatlakozás (jelenleg zúzottköves út található rajta, amely a kis forgalom miatt becserjésedett), déli oldalán a Borsósi út található. A keleti oldalon található útnál érkezik a település ezen részére a földgázhálózat. A Borsósi út ezen szakaszán víz és szennyvízhálózat gerinc található, illetve az elektromos hálózat is viszonylag közel helyezkedik el az ingatlanhoz.
Egy lakóterület kialakításánál természetesen vizsgálni kell azt is, hogy a közműhálózat kapacitása engedné-e a használatot, azonban ez a 3 ha feletti terület az egyébként is kevésszámú üres önkormányzati beépíthető területek számát növelné. Az önkormányzati tulajdonú 1018/1 „gecsemáné” területre kijelölt lakóövezet hasonló mérettel bír, azonban ott a terület megközelítése „vasúton túli jellege” nehezíti a kialakítandó telkek elérését.
Kérem a Képviselő-testületet, hogy az előterjesztés megvitatását követően döntsön határozati javaslatok közül!

I. HATÁROZATI JAVASLAT

Hortobágy Község Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. Tv. 107. §-a alapján az alábbi döntést hozza:

Hortobágy Község Önkormányzata a Magyar Nemzeti Vagyonkezelő Zrt által felajánlott hortobágyi 115/4 helyrajzi számú Magyar Állam tulajdonában lévő ingatlant nem kívánja megvásárolni.
Határidő: 2026. június 30.
Felelős: Jakab Ádám András polgármester

II. HATÁROZATI JAVASLAT

Hortobágy Község Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. Tv. 107. §-a alapján az alábbi döntést hozza:

Hortobágy Község Önkormányzata a Magyar Nemzeti Vagyonkezelő Zrt által felajánlott hortobágyi 115/4 helyrajzi számú Magyar Állam tulajdonában lévő ingatlan megvásárlásáról kezdeményezzen egyeztetést, amelyből kiderül a telek értéke, fizetési üteme.

Ezzel párhuzamosan Hortobágy Község Önkormányzata egyeztessen a település főépítészével övezeti besorolás módosításának lehetőségéről, a kialakítható telkek darabszámáról, majd keresse fel a közműszolgáltatókat, hogy a későbbiekben kialakuló lakóterület kapcsán nyilatkozzanak, van-e elegendő kapacitás a hálózatra csatlakozáshoz, illetve körülbelül milyen összegbe kerülne a kialakítandó lakóterület közművesítése.
Határidő: folyamatos
Felelős: Jakab Ádám András polgármester

Hortobágy, 2026. május 21.

Jakab Ádám András

polgármester

Az előterjesztést törvényességi szempontból ellenőrizte:


dr. Széles Tamás

kirendeltség-vezető
